મેરાન્યૂઝ નેટવર્ક, બેંગાલુરુ: કર્ણાટક વિધાનસભાની ચૂંટણી બાદ જાહેર થયેલા પરિણામોમાં ભાજપ, કોંગ્રેસ અને જેડીએસમાંથી એક પણ પક્ષને પૂર્ણ બહુમત ન મળતા સરકાર બનાવવા અંગે હાઇવોલ્ટેજ ડ્રામા સર્જાયો છે. આ દરમિયાન મીડિયા રિપોર્ટ્સ અનુસાર કર્ણાટકમાં સરકાર બનાવવા માટે રાજ્યપાલ વજુભાઇ વાળાએ ભાજપ એટલે કે યેદીયુરપ્પાને સરકાર બનાવવાનો પ્રસ્તાવ આપ્યો છે. આ અંગે કર્ણાટક ભાજપના ઓફિસિયલ ટ્વિટર પરથી ટ્વિટ કરાયુ હતું કે આવતીકાલે ગુરુવારે સવારે 9:30 વાગ્યે યેદીયુરપ્પા મુખ્યમંત્રી પદના શપથ ગ્રહણ કરશે. જો કે ત્યાર બાદ આ ટ્વિટ ડિલિટ કરી દેવામાં આવ્યું હતું. કર્ણાટક ભાજપના ધારાસભ્ય સુરેશ કુમારે પણ ટ્વિટ કરીને યેદીયુરપ્પા મુખ્યમંત્રી પદના શપથ લેશે તેમ જણાવાયુ છે. જો કે અત્યાર સુધી સત્તાવાર રીતે યેદીયુરપ્પા શપથ ગ્રહણ કરશે તેવી કોઇ જાહેરાત કરાઇ નથી.